Diari Oficial de la Generalitat Valenciana


Sumari del DOGV 10148, del 05-12-2024 (2024/12335)

ORDE 13/2024, de 28 de novembre, de la Conselleria d'Agricultura, Aigua, Ramaderia i Pesca per la qual s'establixen les bases reguladores per a la concessió d'ajudes de compensacions complementàries i ajudes per a la reposició dels animals en explotacions de determinades espècies ramaderes a conseqüència de l'execució de programes oficials de vigilància, control i erradicació de malalties animals.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/2024/11/28/13/dof/vci/html**

### Dades del document

Número de DOGV
:   10860

Data del DOGV
:   05-12-2024

Secció del DOGV
:   I. DISPOSICIONS GENERALS

Número del document
:   2024/12754

CVE
:   OTCR-Q-1467-56344

Data del document
:   28-11-2024

Organisme emissor
:   Conselleria d'Agricultura, Aigua, Ramaderia i Pesca

Tipus de document
:   Resolució

Correcció d'errades

 Descriptors 

:   * ajuda pública
    * ramat
    * cria de bestiar

Atenció: versió en procés d'actualització

Índex

Preàmbul

Títol I

Disposicions generals

Article 1. Objecte

Article 2. Persones i entitats beneficiàries

Article 3. Requisits

Article 4. Procediment de concessió

Article 5. Presentació de sol·licituds

Article 6. Disposicions en la instrucció del procediment

Article 7. Criteris reglamentaris d'aplicació en les fases del procediment

Article 8. Resolucions

Article 9. Règim de compatibilitat

Article 10. Concessió i pagament

Article 11. Controls

Article 12. Transparència i bon govern

Article 13. Transparència dels òrgans gestors

Article 14. Protecció de dades de caràcter personal

Article 15. Finançament

Títol II

Disposicions específiques

Capítol I. Ajudes de compensació complementàries per lucre cessant

Article 16. Disposicions per a la quantia bàsica de les compensacions complementàries

Article 17. Criteris i càlculs de la quantia

Capítol II. Ajudes per a la compra de bestiar boví, oví i caprí per a la reposició

Article 18. Criteris per a les quanties bàsiques de les ajudes

Article 19. Càlculs dels imports de les quanties bàsiques

Article 20. Nombre d'animals amb dret a les ajudes

Disposicions addicionals

Primera. Normativa d'aplicació

Segona. Subjecció als articles 107 i 108 del TFUE

Tercera. Base de dades nacional de subvencions

Quarta. Clàusula de no-incidència pressupostària

Quinta. No clàusules de responsabilitat social

Disposicions finals

Primera. Habilitació normativa

Segona. Entrada en vigor

PREÀMBUL

L'alt estatus sanitari aconseguit per la cabanya ramadera de la Comunitat Valenciana a conseqüència, entre altres, del treball i esforç realitzat per les agrupacions de defensa sanitària ramadera ha de servir com a referència a la Conselleria d'Agricultura, Aigua, Ramaderia i Pesca per a fixar nous objectius, més enllà del mer manteniment del nivell sanitari de les explotacions ramaderes, intentant millorar i ampliar els programes sanitaris que actualment es desenrotllen, amb nous plans de vigilància i erradicació d'unes certes malalties que puguen suposar un fre econòmic de la producció ramadera de la nostra Comunitat. Per a estos nous objectius és necessari buscar suport en els titulars de les explotacions ramaderes i les seues agrupacions, compensant mitjançant subvencions els seus esforços per a protegir el patrimoni comú que és la sanitat ramadera.

Amb tot, en les explotacions de bestiar boví, oví i caprí, donada la seua estructura productiva en la Comunitat Valenciana, les indemnitzacions establides no cobrixen prou les importants pèrdues econòmiques dels productors en aquelles explotacions en què es fa un buit sanitari per sacrifici obligatori de tots els seus animals i que es veuen obligades, a més, a assumir un període d'inactivitat productiva fins que els servicis veterinaris oficials autoritzen la reintroducció d'animals en l'explotació.

En les explotacions cuniculars regulades pel Reial decret 1547/2004, de 25 de juny, pel qual s'establixen normes d'ordenació de les explotacions cuniculars per a recuperar la qualificació sanitària, quan s'exigix un buit sanitari, els animals emprats en la repoblació han de provindre d'explotacions amb igual o superior qualificació sanitària, la qual cosa suposa un esforç econòmic important que pot comprometre la viabilitat de l'explotació davant la falta d'ingressos per inactivitat.

Conseqüentment, resulta pertinent establir mecanismes de compensació complementària.

D'altra banda, és necessari tindre en compte la dificultat amb què es troben els titulars de les explotacions de bestiar boví, oví, caprí i cunicular per a poder reposar els animals de similars característiques als que van ser obligats a sacrificar i que, en la major part dels casos, no hi ha possibilitat d'aconseguir recuperar el potencial productiu.

Per tant, per a aquells casos en què, amb les indemnitzacions per sacrifici obligatori, no s'aconseguix el valor d'adquisició de nous animals similars als sacrificats, per la qual cosa no resultaria factible reposar eixos animals, es considera necessari establir ajudes per a afavorir la reposició del bestiar sacrificat obligatòriament per a aconseguir la qualificació sanitària requerida.

L'article 21 de la Llei 8/2003, de 24 d'abril, de sanitat animal, en relació amb la vigilància, control i erradicació de les malalties dels animals, establix que el sacrifici obligatori d'estos o, si és el cas, la destrucció dels mitjans de producció que es consideren contaminats donarà lloc a la corresponent indemnització en funció dels barems aprovats oficialment. Igualment, establix que seran indemnitzables els animals que muiren per causa directa després de ser sotmesos a tractaments o manipulacions preventius o amb finalitats de diagnòstic o, en general, els que moriren en el context de les mesures de prevenció o lluita contra una malaltia a conseqüència de l'execució d'actuacions imposades per l'autoritat competent.

La Ley 6/2003, de 4 de març, de ramaderia de la Comunitat Valenciana, establix en l’article 129.2 que la conselleria competent establirà els incentius necessaris per a afavorir la reposició del bestiar sacrificat obligatòriament.

Es tracta d'ajudes dirigides a les pimes dedicades a la producció agrícola primària i s'enquadren dins de l'article 26, «Ajudes destinades als costos de prevenció, control i erradicació de malalties animals o plagues vegetals i ajudes destinades a reparar els danys causats per malalties animals o plagues vegetals», del Reglament (UE) 2022/2472 de la Comissió, de 14 de desembre de 2022 (publicat en el DO L 327 de 21.12.2022), pel qual es declaren determinades categories d'ajuda en els sectors agrícola i forestal i en zones rurals compatibles amb el mercat interior en aplicació dels articles 107 i 108 del Tractat de Funcionament de la Unió Europea, (d'ara en avant, Reglament (UE) 2022/2472), que ha sigut modificat pel Reglament (UE) 2023/2607 de la Comissió, de 22 de novembre de 2023 (publicat en el DO L de 23.11.2023), que corregix l’esmentat Reglament (UE) 2022/2472.

Les actuacions objecte d'esta ajuda s'inclouen en l'objectiu estratègic en matèria de millora de la competitivitat de les explotacions ramaderes, aprovat pel pla estratègic de subvencions vigent. Les dades del programa pressupostari, la línia d'actuació i la quantia de l'ajuda seran detallats en les corresponents convocatòries.

En la tramitació d'esta norma s'han respectat els principis de necessitat, eficàcia, proporcionalitat, seguretat jurídica, transparència i eficiència previstos en l'article 129.1 de la Llei 39/2015, d'1 d'octubre, del procediment administratiu comú de les administracions públiques, i en l'article 59 de la Llei 1/2022, de 13 d'abril, de la Generalitat, de transparència i bon govern de la Comunitat Valenciana. Atesa l'adequació dels principis de necessitat i eficàcia, la present normativa està justificada per una raó d'interés general i pretén ser l'instrument per a executar els objectius a perseguir, que són garantir la prevenció, control i/o erradicació de les malalties de major importància en els animals i zoonosi per a la salut pública, i també la viabilitat econòmica de les explotacions ramaderes de la Comunitat Valenciana. Cal tindre en compte, a més, els elevats costos de producció que suposen el manteniment de les explotacions ramaderes i la importància del sector ramader en el desenrotllament econòmic valencià i la seua sobirania alimentària.

En virtut del principi de proporcionalitat, la present norma pretén atendre la necessitat d'establir l'aprovació d'unes bases reguladores d'estes ajudes en règim de concurrència competitiva, dirigides a les explotacions ramaderes que tinguen la condició de pimes agràries, si complixen les condicions previstes en esta orde, no existint altres mesures menys restrictives.

El principi de seguretat jurídica exigix que la normativa s'exercisca de manera coherent amb la resta de l'ordenament jurídic, per a generar un marc normatiu estable i predictible. Esta normativa s'emmarca adequadament a este principi ja que respon al repartiment competencial establit en el nostre règim nacional i autonòmic, i també en la normativa europea, establint-se la competència en la matèria mitjançant el Decret 146/2023, de 5 de setembre, del Consell, pel qual s'aprova el Reglament orgànic i funcional de la Conselleria d'Agricultura, Ramaderia i Pesca. Així mateix, en el seu procediment de tramitació consten els informes favorables dels òrgans de control i supervisió que garantixen la seguretat jurídica de la norma.

En aplicació del principi de transparència, en el procés d'elaboració de la present normativa s'han seguit els procediments establits de transparència i accés a la informació pública de la ciutadania, realitzant-se els tràmits d'audiència pública i informació en els termes establits en l'article 133 de la Llei 39/2015, d'1 d'octubre, del procediment administratiu comú de les administracions públiques. En el preàmbul de la norma, es reflectixen de manera clara tant els objectius com la seua justificació, i en les seues bases, la publicació de les convocatòries i la seua resolució per a coneixement públic. L'extracte de cada convocatòria es publicarà per conducte de la Base de dades nacional de subvencions en el DOGV. En aplicació del principi d'eficiència, en el present text, s'ha tingut en consideració com a principal objectiu la reducció de les càrregues administratives que l'aplicació d'esta norma porta implícita.

Per tot l'exposat, i en virtut de les facultats que em conferix el Decret 32/2024, de 21 de novembre, del president de la Generalitat, pel qual es determinen el nombre i la denominació de les conselleries i les seues atribucions, l'article 28.e de la Llei 5/1983, de 30 de desembre, del Consell, i l'article 160.2.b de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, vistos tots els informes preceptius sol·licitats, havent-se efectuat el tràmit d'audiència, conforme al dictamen del Consell Jurídic Consultiu, i a proposta de la direcció general competent en matèria de producció i sanitat animal,

ORDENE

**TÍTOL I**

**Disposicions generals**

*Article 1. Objecte*

L'objecte d'esta orde és establir les bases reguladores de l'ajuda per a:

1. Les ajudes de compensacions complementàries per lucre cessant en els casos d'inactivitat en les explotacions de bestiar boví, oví caprí i cunicular, registrades en la Comunitat Valenciana, amb motiu de la vigilància, control o erradicació de malalties d'estes espècies, duts a terme en el marc de programes o actuacions sanitàries oficials. Mitjançant dos procediments que es corresponen amb dos períodes de temps en les ajudes:

a) Ajudes de compensacions complementàries en explotacions de bestiar boví, oví, caprí i cunicular: període de buit sanitari.

b) Ajudes de compensacions complementàries en explotacions de bestiar boví, oví, caprí i cunicular: període de postautorització a la reintroducció.

2. Les ajudes per a la compra d'animals de les espècies bovina, ovina i caprina que tinga per objecte la reposició d'efectius, en aquelles explotacions registrades en la Comunitat Valenciana en què es va ordenar el sacrifici d'animals o, en el cas de les explotacions cuniculars es va autoritzar el buit sanitari per a recuperar la qualificació sanitària, després del diagnòstic d'una malaltia sotmesa a un programa o a una actuació sanitària oficial de vigilància, control o erradicació; també s'inclouran els casos d'animals d'eixes espècies que moriren en eixos marcs sanitaris oficials citats, i els casos de mort o sacrifici d'eixos animals a conseqüència d'un programa oficial obligatori de vacunació.

3. També podran concedir-se les ajudes descrites en els punts 1 i 2 del present article per a malalties emergents que complisquen els criteris establits en l'article 6, apartat 2, del Reglament (UE) 2016/429, d'acord amb els actes d'execució que adopte la Comissió de conformitat amb el procediment al qual es referix l'article 266, apartat 3.

*Article 2. Persones i entitats beneficiàries*

1. Podran ser persones beneficiàries de les ajudes de compensacions complementàries per lucre cessant, les persones físiques i jurídiques privades i les entitats sense personalitat jurídica que siguen titulars d'explotacions bovines, ovines, caprines i cuniculars en què se sacrificara o destruïra de manera preventiva la totalitat del seu cens, per motius de sospita i/o confirmació de la presència d'alguna malaltia sotmesa a un programa o a una actuació sanitària oficial de vigilància, control o erradicació.

2. Podran ser persones beneficiàries de les ajudes per a la compra d'animals de reposició, les persones físiques i jurídiques privades i les entitats sense personalitat jurídica que siguen titulars d'explotacions bovines, ovines, caprines i cuniculars, en què s'ordenara el sacrifici obligatori d'animals existents en estes o, en el cas de les explotacions cuniculars, s’autoritzara el buit sanitari per a recuperar la qualificació sanitària, i a conseqüència del diagnòstic d'una malaltia sotmesa a un programa o a una actuació sanitària oficial de vigilància, control o erradicació; i també les persones o entitats titulars d'aquelles explotacions on moriren o es practicara l'eutanàsia d'animals d'estes espècies, a causa d'una malaltia sotmesa a un programa o a una actuació sanitària oficial de vigilància, control o erradicació, o a causa d'un programa oficial obligatori de vacunació.

3. Esta ajuda es podrà aplicar a les empreses en crisis que complisquen els requisits de l'article 26 del Reglament (UE) 2022/2472 d'aplicació a esta orde, segons el regulat en l’apartat 59 de l'article 2 d'este Reglament.

*Article 3. Requisits*

1. A l'efecte de tindre dret a les ajudes regulades en esta orde, les persones titulars implicades i les explotacions ramaderes afectades:

a) Hauran de posseir la condició de pimes agràries tal com es definix en l'annex I del Reglament (UE) 2022/2472.

b) Hauran de complir els requisits exigits pels articles 13 i 14 de la Llei 38/2003, de 17 de novembre, general de subvencions.

c) Les explotacions no hauran d'estar subjectes a una orde de recuperació pendent després d'una decisió prèvia de la Comissió que haja declarat una ajuda il·legal i incompatible amb el mercat interior.

d) Compliran i els seran aplicables els continguts de la normativa en vigor, mencionada en las lletres e i f del punt 1 d’este article, que afecten directament el correcte desenrotllament dels programes i actuacions oficials de vigilància, control i erradicació de malalties dels animals: sobre sanitat animal, identificació animal, moviment pecuari, benestar animal, alimentació animal, seguretat alimentària en les produccions ramaderes i la pròpia dels programes nacionals de vigilància, control i erradicació de malalties dels animals.

e) Tindran l'obligació de complir el contingut de l'article 17 del Reial decret 2611/1996, de 20 de desembre, pel qual es regulen els programes nacionals d'erradicació de malalties dels animals i el Pla anual zoosanitari vigent, i també, en el cas de les explotacions cuniculars, el Reial decret 1547/2004, de 25 de juny, pel qual s'establixen normes d'ordenació de les explotacions cuniculars. Per tant, no es trobaran en cap dels supòsits previstos en l'article 17.2 de l’esmentat Reial decret 2611/1996, de 20 de desembre.

f) Les explotacions afectades estaran correctament registrades en la Comunitat Valenciana, en concret, figuraran inscrites i amb totes les seues dades actualitzades en el Registre general d'explotacions ramaderes (d'ara en avant, REGA), establit pel Reial decret 479/2004, de 26 de març, pel qual s'establix i regula el Registre general d'explotacions ramaderes. El cens de les explotacions es mantindrà actualitzat en REGA per a les espècies i en la forma que especifique la normativa vigent. Si és el cas, la comprovació de la seua absència, o la falsedat d'esta declaració de cens per a aconseguir major import d'ajuda, comportarà no tindre en compte eixa explotació per al càlcul de l'ajuda.

g) No es concediran ajudes individuals quan quede demostrat que la malaltia animal va ser causada deliberadament o per la negligència del beneficiari.

2. Per a les ajudes de compensacions complementàries per lucre cessant, a més, es comprovarà:

a) Que siga efectiu el buit sanitari de l'explotació, amb el sacrifici de la totalitat dels seus animals.

b) Que es complisca el termini de temps per al període de buit (o període de quarantena) de l'explotació, assenyalat per l'autoritat sanitària competent, fins que esta autoritze la repoblació en l'explotació o duga a terme la seua desimmobilització.

3. Per a les ajudes a la reposició de bestiar, a més, es comprovarà que es complixen els requisits següents:

a) En tots els casos, haver sacrificat obligatòriament, en els terminis assenyalats per l'autoritat competent, aquells animals d'espècies susceptibles de patir la malaltia, i que es van diagnosticar positius o sospitosos.

b) Haver efectuat prèviament, abans de la reposició dels animals, la neteja i desinfecció de l'explotació d'acord amb la legislació vigent i les instruccions de l'autoritat competent.

c) Complir la normativa per al desenrotllament de les campanyes de sanejament ramader de les espècies bovina, ovina i caprina, i la normativa sanitària cunicular.

d) Quant als animals adquirits pels quals se sol·licita ajuda, els de l'espècie bovina procediran d'explotacions d'origen amb una qualificació sanitària T3B4 durant els tres últims anys consecutius com a mínim. Estes explotacions d'origen hauran de pertànyer també a províncies i unitats veterinàries locals de prevalença de tuberculosi inferior al 0,20 per cent. Si els animals bovins adquirits procedixen d'explotacions d'origen situades en altres països, estos hauran de ser oficialment indemnes de tuberculosi, brucel·losi i leucosi bovina, i lliures de peripneumònia contagiosa bovina.

Els animals comprats de les espècies ovina i caprina hauran de procedir d'explotacions d'origen amb qualificació sanitària M4 i en caprí TC3 durant els tres últims anys consecutius com a mínim, i pertanyents a províncies i unitats veterinàries locals de prevalença de tuberculosi bovina inferior al 0,20 per cent. Si els animals ovins o caprins adquirits procedixen d'explotacions d'origen situades en altres països, estos hauran de ser oficialment indemnes de tuberculosi bovina i de brucel·losi ovina i caprina.

A l'efecte de conéixer les prevalences de tuberculosi bovina abans d'efectuar la compra d'animals, es consultarà l’enllaç de la web del Ministeri d'Agricultura, Pesca i Alimentació següent:

<https://www.mapa.gob.es/va/ganaderia/temas/sanidad-animal-higieneganadera/sanidadanimal/enfermedades/tuberculosis/Tuberculosis_bovina.aspx>

Dins del Programa nacional d'erradicació de la tuberculosi bovina es troba la informació de prevalences d'esta malaltia, per província i per comarca veterinària, que és actualitzada anualment pel Ministeri d'Agricultura, Pesca i Alimentació: províncies lliures i de prevalença menor de 0,20 per cent. Prevalences de ramat comarcals TB últim any.

En el cas de producció cunicular, les qualificacions sanitàries d'origen hauran de ser almenys X3 i H3.

En el cas d'oví, caprí i cunicular es consultarà els servicis territorials de la conselleria competent en matèria de sanitat animal de la província on se situe l'explotació d'oví, caprí o cunicular que emetrà conformitat d'acord amb las condiciones d'origen del bestiar de reposició.

4. Els servicis territorials de la conselleria competent en matèria de sanitat animal, com a òrgans instructors dels procediments de concessió de les ajudes regulades en esta orde, comprovaran el compliment dels requisits descrits en els punts anteriors.

5. Per al càlcul de les ajudes es restarà qualsevol gasto que no siga directament provocat per la malaltia animal que el beneficiari hauria sufragat en altres circumstàncies i qualsevol ingrés obtingut de la venda de productes relacionats amb els animals sacrificats o descartats amb finalitats de prevenció o erradicació per orde de les autoritats competents.

*Article 4. Procediment de concessió*

D'acord amb la naturalesa i característiques de les ajudes indemnitzatòries previstes en esta orde, la concessió d’estes es durà a terme mitjançant el procediment ordinari en règim de concurrència competitiva, establint-se com a únic criteri objectiu a valorar per a l'atorgament el moment o orde de presentació de les sol·licituds, de conformitat amb el que es preveu en l'article 165.2.f de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.

En primer lloc, s'atendran les sol·licituds presentades en convocatòries anteriors, sempre que complisquen els requisits establits en esta orde, que no hagueren sigut resoltes per insuficiència pressupostària. Estes sol·licituds es resoldran a càrrec dels crèdits consignats en una convocatòria posterior, sense necessitat de presentar una nova sol·licitud d'ajuda.

*Article 5. Presentació de sol·licituds*

Les persones interessades que reunisquen els requisits previstos per a ser beneficiàries en les presents bases reguladores presentaran les sol·licituds a través del model normalitzat que es publicarà en la seu electrònica de la Generalitat, en el termini i la forma que es determine en la corresponent convocatòria.

Respecte a la presentació de les sol·licituds, i quant a l'obligació de relacionar-se electrònicament amb l'Administració, s'atindrà al que es disposa en l'article 14 de la Llei 39/2015, d'1 d'octubre, del procediment administratiu comú de les administracions públiques.

*Article 6. Disposicions en la instrucció del procediment*

1. La instrucció del procediment de concessió de la indemnització correspon a la de la direcció territorial de la conselleria competent en matèria de sanitat animal de la província on estiga situada l'explotació, que realitzarà d'ofici totes les actuacions que considere necessàries per a la determinació, el coneixement i la comprovació de les dades.

2. Segons el procediment de concessió, les persones titulars de cada direcció territorial competent en matèria de sanitat animal emetran un informe d'avaluació per a cada sol·licitud d'ajuda. Estos informes, acompanyats de la documentació que forme part de cada expedient, es remetrà a la direcció general competent en sanitat animal, per a la seua verificació per l'òrgan col·legiat.

3. L'òrgan col·legiat estarà integrat per tres persones nomenades per la persona titular de la direcció general competent en matèria de sanitat animal: la persona que exercix la direcció del servici competent en sanitat animal, que actuarà en qualitat de president o presidenta; un cap de secció que actuarà en qualitat de vicepresident o vicepresidenta, i una persona funcionària amb categoria professional de veterinària que actuarà com a secretari o secretària.

4. A la vista dels informes d'avaluació de les direccions territorials, i sobre la base d'estos, l'òrgan col·legiat formularà la proposta de resolució de concessió de les ajudes que, a través de l'òrgan instructor, s'elevarà a la persona titular de la direcció general competent en matèria de sanitat animal que resoldrà les ajudes, per delegació de la persona titular de la conselleria competent en matèria de sanitat animal.

*Article 7. Criteris reglamentaris d'aplicació en les fases del procediment*

Durant la tramitació de les ajudes establides en esta orde es compliran els criteris següents:

1. L'ajuda únicament es concedirà en relació amb les malalties animals que figuren en la llista de malalties animals elaborada per l'Organització Mundial de Sanitat Animal, o en l'article 5.1 del Reglament (UE) 2016/429 del Parlament Europeu i del Consell, de 9 de març, relatiu a les malalties transmissibles dels animals i pel qual es modifiquen o deroguen alguns actes en matèria de sanitat animal o en el Reglament (CE) 999/2001 del Parlament Europeu i del Consell, de 22 de maig, pel qual s'establixen disposicions per a la prevenció, el control i l'erradicació de determinades encefalopaties espongiformes transmissibles i el Pla anual zoosanitari vigent.

2. L'ajuda només es pagarà en relació amb malalties animals per a les quals existisquen disposicions autonòmiques, nacionals o de la Unió Europea, de caràcter legal, reglamentari o administratiu, com a part d'un programa públic a nivell de la Unió Europea, nacional o regional per a la prevenció, control o erradicació de la malaltia animal de la qual es tracte, i sempre que els seus focus hagen sigut oficialment reconeguts per les autoritats competents.

3. Es restaran de l'import màxim de l'ajuda els pagaments rebuts en virtut de pòlisses d'assegurances i per qualsevol altra mesura per als mateixos costos subvencionables i, així mateix, els costos que no foren provocats directament per la malaltia animal i que, en altres circumstàncies, la persona beneficiària hauria efectuat.

4. No es podran concedir ajudes per mesures el cost de les quals, segons el que s'establix per la normativa de la Unió Europea, haja de ser sufragat per la persona beneficiària, llevat que eixe cost siga totalment compensat per exaccions obligatòries pagades per les persones beneficiàries.

5. Este règim d'ajudes es pagarà en un termini de quatre anys a partir de la data de sacrifici o mort dels animals, és a dir, la data en què la malaltia animal va ocasionar la pèrdua.

6. L'impost sobre el valor afegit (IVA) no serà subvencionable, excepte quan no siga recuperable d’acord amb la legislació nacional d'IVA.

*Article 8. Resolucions*

1. La resolució dels procediments correspon a la persona titular de la direcció general competent en sanitat animal, per delegació de la persona titular de la conselleria competent en matèria de sanitat animal, que l'emetrà en el termini màxim de sis mesos comptats des de l'inici del procediment de concessió de l'ajuda. Transcorregut eixe termini sense que es dicte resolució expressa, es podrà entendre desestimada la sol·licitud d'ajuda per silenci administratiu.

2. La resolució de concessió de l'ajuda podrà ser modificada:

a) Per alteració de les condicions que es van tindre en compte per a la concessió.

b) Per l'obtenció concurrent de la mateixa ajuda atorgada per altres administracions (de la UE, nacionals, internacionals, autonòmiques), superant la intensitat màxima establida per a l'ajuda.

*Article 9. Règim de compatibilitat*

1. El règim d'ajudes d'Estat regulat en esta orde serà compatible amb qualsevol altra ajuda que es puga obtindre de les diferents administracions (de la UE, internacionals, nacionals, autonòmiques) per a la mateixa finalitat, sempre que la quantia en concurrència de totes elles no supere la intensitat màxima de l'ajuda, que per a este règim d'ajudes és del 100 per cent dels costos subvencionables, i en compliment del que s'establix en els articles 8 i 26 del Reglament (UE) 2022/2472. En cas que el finançament de la Unió Europea gestionada centralment per les institucions, agències, empreses comunes o altres òrgans de la Unió Europea, que no estiga directament o indirectament sota el control de l'Estat membre es combine amb ajudes estatals, únicament es prendran en consideració estes últimes per a determinar si es respecten els llindars de notificació, les intensitats màximes d'ajuda i els límits màxims, sempre que l'import total del finançament públic concedit en relació amb els mateixos costos subvencionables no excedisca del percentatge o percentatges de finançament més favorables establits en la normativa de la Unió Europea aplicable.

2. Per al mateix concepte o finalitat només es podrà percebre una única vegada l'ajuda a la reposició de bestiar (una única persona beneficiària), a l'empara d'esta orde en la convocatòria que es publica cada any (un únic pagament per a un mateix animal reposat).

3. Per a les ajudes de compensacions complementàries per lucre cessant, en el cas que s'afigen diverses ajudes, l'import acumulat de l'ajuda concedida no podrà excedir mai del 100 per cent dels costos reals suportats.

4. Per a les ajudes per a la compra d'animals de reposició, l'import total de les ajudes de reposició en cap cas podrà superar, aïlladament o en concurrència amb altres subvencions o ajudes destinades per al mateix fi, el cost de la reposició.

5. En este àmbit d'acumulació d'ajudes, els formularis de sol·licitud a l'empara d'esta orde inclouen una declaració responsable de la persona sol·licitant, en relació amb altres ajudes concedides o sol·licitades per a la mateixa finalitat.

*Article 10. Concessió i pagament*

1. La concessió i el pagament de les ajudes seran tramitats pels òrgans gestors dels procediments, després que estos comproven que les sol·licituds presentades complixen amb tots els requisits arreplegats en esta orde i les corresponents convocatòries.

2. Així mateix, el pagament estarà subjecte a les disponibilitats de crèdit vigents.

3. El termini de presentació de sol·licituds serà ininterromput, iniciant cada any natural en acabar l'anterior.

4. La justificació per part del beneficiari es durà a terme mitjançant la presentació de la documentació complementària enumerada a continuació per a cada tipus d'ajuda, sense perjuí d'altres documents que s'estimen necessaris, les característiques dels quals es detallaran en cada convocatòria.

Per a les sol·licituds d'ajudes per lucre cessant per buit sanitari i/o període postautorització a la reintroducció:

– Còpia de la pòlissa d'assegurança ramadera contractada que cobrisca la garantia de la pèrdua de producció en l'explotació i còpia dels documents justificatius dels imports percebuts per part de l'empresa asseguradora per este motiu, si és el cas.

– Còpies dels documents de constitució de l'entitat i dels seus estatuts, si és el cas.

– Document acreditatiu de la representació, per qualsevol mitjà vàlid, si és el cas.

Per a les sol·licituds d'ajudes a la reposició:

– Còpia de la pòlissa d'assegurança contractada amb la cobertura d'indemnitzacions pel sacrifici obligatori d'animals, en compliment de programes o actuacions oficials de vigilància, lluita, control o erradicació de les seues malalties i còpia dels documents justificatius dels imports percebuts pels animals sacrificats per part de l'empresa asseguradora, si és el cas.

– Per als animals bovins sacrificats de raça càrnia i inscrits en el llibre genealògic de la raça, còpia de la carta/certificat genealògic de l'animal sacrificat en la qual figure la qualificació morfològica (o qualificacions càrnia i reproductora, si és el cas), i emesa per l'entitat gestora del llibre genealògic de la raça, si és el cas.

– Justificants del valor econòmic obtingut en la comercialització dels animals abans del seu sacrifici obligatori, si és el cas.

– Justificants dels imports percebuts per les canals en l'escorxador, si és el cas.

– Factures o documents equivalents vàlids en dret que acrediten la compra dels animals pels quals se sol·licita l'ajuda.

– Document de l'entitat financera (banc/caixa) que acredite el pagament efectiu dels animals comprats.

– Còpies dels documents de constitució de l'entitat i dels seus estatuts, si és el cas.

– Document acreditatiu de la representació, per qualsevol mitjà vàlid en dret, si és el cas.

*Article 11. Controls*

1. La conselleria competent en matèria de sanitat animal podrà realitzar els controls administratius i les inspeccions que considere oportuns, amb la finalitat de comprovar la veracitat de les dades comunicades i de la documentació presentada, i també per a verificar el compliment dels requisits per a la percepció de les ajudes. La persona sol·licitant estarà obligada a col·laborar en els controls i en les inspeccions, proporcionant les dades requerides i facilitant, si és el cas, l'accés a l'explotació.

2. En este marc, les persones sol·licitants tindran l'obligació de facilitar tota la informació que els siga requerida pels òrgans gestors, i també per la Intervenció General, en l'exercici de les seues funcions.

*Article 12. Transparència i bon govern*

En compliment de la Llei 19/2013, de 9 de desembre, de transparència, accés a la informació pública i bon govern; de la Llei 1/2022, de 13 d'abril, de transparència i bon govern de la Comunitat Valenciana, i de l'article 18 de la Llei 38/2003, de 17 de novembre, general de subvencions, les persones beneficiàries de la subvenció hauran de complir les obligacions de transparència següents:

1. Les entitats privades hauran de complir les obligacions de publicitat activa recollides en el capítol II del títol I de la Llei 19/2013, de 9 de desembre, quan:

a) Perceben durant el període d'un any ajudes o subvencions públiques en una quantia superior a 100.000 euros.

b) Perceben durant el període d'un any natural ajudes o subvencions de les entitats públiques de la Comunitat Valenciana recollides en l'article 3 de la Llei 1/2022, de 13 d'abril, en una quantia superior a 50.000 euros.

c) Les ajudes o subvencions percebudes representen almenys el 40 per cent del total dels seus ingressos anuals, sempre que arriben com a mínim a la quantitat de 5.000 euros.

En particular, hauran de publicar en els termes previstos en els principis generals de l'article 5 de la Llei 19/2013, de 9 de desembre, la informació institucional i organitzativa de l'article 6 i l'econòmica i pressupostària de l'article 8 d'esta. Esta publicació es realitzarà a través de la pàgina web de l'entitat, o bé a través de la plataforma TEP –transparència entitats privades–, de GVA Oberta, a la qual es pot accedir en gvaoberta.gva.es/tep.

Esta informació s'haurà de publicar a partir de l'any següent a aquell en el qual s'hagen superat els llindars establits i haurà de mantindre's publicada durant almenys quatre anys naturals.

2. Sense perjuí de les obligacions previstes en l'apartat anterior, totes les entitats o persones beneficiàries de subvencions hauran de donar l'adequada publicitat del caràcter públic del finançament de programes, activitats, inversions o actuacions de qualsevol tipus que siguen objecte de subvenció, incloent-hi el logotip de la Generalitat en mitjans de difusió com ara cartells, materials impresos, mitjans electrònics o audiovisuals i en qualsevol altre mitjà de publicitat que es realitze de l'activitat subvencionada.

3. Les entitats o persones beneficiàries de subvencions estan obligades a subministrar a l'entitat concedent, amb requeriment previ, tota la informació que siga necessària per al compliment per esta de les obligacions previstes en la Llei 1/2022, de 13 d'abril, en el termini de 15 dies hàbils des del requeriment. Una vegada transcorregut el termini conferit en el requeriment sense que este haja sigut atés, l'òrgan que ha realitzat el requeriment podrà acordar, després de l’advertiment i audiència a la persona interessada, la imposició de multes coercitives en els termes previstos en l'article 5 de la Llei 1/2022, de 13 d'abril.

4. Els nous conjunts de dades que es generen per la formalització i el desenrotllament de les subvencions atorgades per l'Administració de la Generalitat s'han de disposar, sempre que siga possible, com a conjunt de dades obertes.

*Article 13. Transparència dels òrgans gestors*

1. L'òrgan gestor garantirà la publicació en un lloc web de:

a) La informació resumida a què es referix l'article 11 del Reglament (UE) 2022/2472 o un enllaç a esta.

b) El text complet de cadascuna de les ajudes previstes en l'article 11 del Reglament (UE) 2022/2472, incloses les seues modificacions, o un enllaç que permeta accedir a este.

c) La informació a què es referix l'annex III del Reglament (UE) 2022/2472 sobre cada ajuda individual concedida que siga superior a

1. i)10.000 euros per als beneficiaris actius en el sector de la producció agrícola primària.

ii)100.000 euros en el cas dels beneficiaris actius en el sector de la transformació i la comercialització de productes agrícoles, el sector forestal o que realitzen activitats alienes a l'àmbit d'aplicació de l'article 42 del Tractat.

d) La informació a què es referix l'apartat 1 de l'article 9 del Reglament (UE) 2022/2472 s'organitzarà i posarà a la disposició del públic de manera normalitzada, segons el que s'establix en l'annex III, i inclourà funcions eficaces de busca i descàrrega. La informació a què es referix l'apartat 1, lletra c, del Reglament (UE) 2022/2472 es publicarà en un termini de sis mesos a partir de la data de la concessió de les ajudes o, en el cas de les ajudes en forma d'avantatge fiscal, en el termini d'un any a partir de la data en què haja de presentar-se la declaració d'impostos, i estarà disponible durant almenys deu anys a partir de la data de concessió de les ajudes.

*Article 14. Protecció de dades de caràcter personal*

1. La gestió de les ajudes previstes en les presents bases comporta el tractament de dades de caràcter personal, que hauran de complir-se amb les mesures i garanties regulades en la normativa en matèria de protecció de dades, especialment el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'estes dades, i en la Llei orgànica 3/2018, de 5 de desembre, de protecció de dades personals i garantia dels drets digitals.

2. En la convocatòria s'inclourà la informació que ha de facilitar-se a les persones interessades en relació amb les seues dades de caràcter personal, de conformitat amb el que es preveu en els articles 13 i 14 del Reglament (UE) 2016/679 i l'article 11 de la Llei orgànica 3/2018, de 5 de desembre.

3. En el disseny dels formularis de sol·licitud i aportació documental i en les publicacions i altres actes administratius hauran de tindre's en compte els principis de protecció de dades. En concret, les dades personals seran adequades, pertinents i limitades al necessari en relació amb els fins per als quals són tractades.

4. En tota la gestió de les ajudes es garantirà una seguretat adequada de les dades personals, inclosa la protecció contra el tractament no autoritzat o il·lícit i contra la seua pèrdua, destrucció a mal accidental, mitjançant l'aplicació de mesures tècniques o organitzatives apropiades i aconseguir així la integritat i confidencialitat de les dades.

*Article 15. Finançament*

1. Les ajudes establides en esta orde, tant les generades durant l'any de l'exercici pressupostari de la convocatòria com les que quedaren pendents de l'exercici pressupostari anterior, es finançaran a càrrec de l'aplicació pressupostària que s'indique en cada convocatòria, segons el que s'establix en els pressupostos generals de la Comunitat Valenciana per a l'exercici corresponent.

2. L'increment del crèdit queda condicionat a la declaració de disponibilitat del crèdit a conseqüència de les circumstàncies abans assenyalades i, si és el cas, després de l’aprovació de la modificació pressupostària que siga procedent.

**TÍTOL II**

**Disposicions específiques**

CAPÍTOL I

*Ajudes de compensació complementàries per lucre cessant*

*Article 16. Disposicions per a la quantia bàsica de les compensacions complementàries*

1. L'import de les compensacions complementàries per lucre cessant en explotacions de bestiar boví, oví, caprí i cunicular serà determinat amb base en els càlculs aplicats als marges bruts de les principals activitats productives ramaderes de les explotacions, que s'establiran en cada convocatòria, tenint en compte el període d'inactivitat de l'explotació des de l'endemà de ser efectiu el seu buit sanitari (la data real del buit és la data de sacrifici de l'últim animal que va eixir de l'explotació), i que fora ordenat o autoritzat per l'autoritat competent.

2. Estes ajudes consten de dos períodes de temps en la seua tramitació i en el seu pagament:

a) El temps de buit sanitari de l'explotació o període de quarantena és el període de temps des de l'endemà de la data efectiva del buit sanitari fins a la data d'autorització oficial a la incorporació d'animals de nou a l'explotació (data de desimmobilització de l'explotació).

b) El període de postautorització a la reintroducció serà fins als tres mesos posteriors en remugants i fins a un mes en cunicular després del període de buit. Estos terminis seran comptats des del mateix dia en què s'autoritze oficialment la reintroducció d'animals o data de desimmobilització de l'explotació.

*Article 17. Criteris i càlculs de la quantia*

1. S'establixen els animals sacrificats amb dret a les ajudes, en funció de la seua edat a la data del seu sacrifici (o mort, si és el cas) i que es tindran en compte en els càlculs:

a) Per al bestiar boví de llet i el bestiar boví de carn amb femelles no elegibles o no productores de llet: les femelles majors de 24 mesos d'edat o parides abans de complir o en complir els 24 mesos.

b) Per al bestiar oví i caprí: tindran dret a l'ajuda les femelles sacrificades majors de 12 mesos d'edat.

c) Per al bestiar cunicular les femelles reproductores que hagen parit almenys una vegada.

2. El contingut dels paràgrafs a, b i c del punt 1 serà obtingut de les bases de dades de la conselleria competent en sanitat animal pels gestors d'estes ajudes dels servicis territorials d'esta conselleria.

3. Els càlculs es faran multiplicant el valor en euros del marge brut de cada unitat de producció per al càlcul, els valors del qual s’establiran en les corresponents convocatòries, pel nombre d'unitats de producció per al càlcul que consten com a dades oficials referides a l'explotació afectada en la conselleria competent en sanitat animal, resultant així l'import anual que percebrà l'explotació; este import, dividit entre 365 dies, determinarà l'import diari conjunt de l'explotació, el qual es dividirà entre el nombre obtingut d'animals sacrificats amb dret a l'ajuda (per a cada corresponent activitat productiva) per a obtindre l'import que percebrà cada animal al dia.

L'import per animal i dia es multiplicarà pel nombre de dies d'inactivitat, i el resultat d'esta operació serà l'import final per a percebre per cada animal durant el temps assenyalat per al període de l'ajuda de què es tracte (en l'article 16.2).

En cas de recuperació parcial de l'activitat (incorporació d'animals), seran descomptats, per als dies restants, els imports dels animals corresponents.

CAPÍTOL II

*Ajudes per a la compra de bestiar boví, oví i caprí per a la reposició*

*Article 18. Criteris per a les quanties bàsiques de les ajudes*

Les ajudes per a la compra d'animals de les espècies bovina, ovina, caprina i cunicular destinades a la reposició podran concedir-se en les quanties bàsiques i amb els límits següents, tenint en compte que el terme «subexplotació» fa referència a cadascuna de les espècies afectades dins de l'explotació:

1. Fins a 500 euros per animal adquirit de l'espècie bovina, fins a 50 euros per animal comprat de bestiar oví i caprí (hi haja o no buit sanitari en la subexplotació) i fins a 8 euros per conilla reproductora; estos imports per animal seran incrementats en un 10 per cent (550 euros en boví, 55 euros en oví i caprí i 8,8 euros en cunicular) si la subexplotació pertanyia a una associació de defensa sanitària ramadera en els casos i les dates indicats a continuació, i en el marc de l'article 1.2 d'esta orde:

a) En el cas d'animals sacrificats per causa de l'execució dels programes d'erradicació de la tuberculosi bovina i caprina, brucel·losi bovina i brucel·losi ovina i caprina i el programa de vigilància de la leucosi bovina i, segons l'any a què corresponguera cada programa, en qualsevol data anterior a la data en què es va realitzar en la subexplotació la primera prova sanitària oficial del programa en la qual es van detectar animals sospitosos o positius, o bé, una data anterior a la data en què els servicis veterinaris oficials de l'escorxador van trobar en l'animal lesions compatibles amb la malaltia.

b) En el cas d'animals sacrificats per causa de l'execució dels programes d'encefalopaties espongiformes transmissibles i de llengua blava i, segons l'any a què corresponguera cada programa, serà la data en què l'autoritat competent va determinar el sacrifici de l'animal, si este es va efectuar per sospita, o la data en què el laboratori oficial va emetre el dictamen de positivitat, si l'animal no fora prèviament sacrificat.

c) En el cas de buits sanitaris d'explotacions cuniculars per a la recuperació de la qualificació sanitària, en la data en què fora efectiu el buit sanitari.

2. S'establixen els animals sacrificats de les subexplotacions que es tindran en compte de manera individualitzada per al càlcul de les quanties (un animal sacrificat, un animal reposat) en funció de la seua edat a la data del seu sacrifici (o mort, si és el cas):

a) Per a les subexplotacions de bestiar boví: els animals sacrificats iguals o majors a 18 mesos d'edat.

b) Per a les subexplotacions de bestiar oví i caprí: els animals sacrificats iguals o majors a 10 mesos d'edat.

c) Per a les subexplotacions cuniculars les femelles reproductores que hagen parit almenys una vegada.

*Article 19. Càlculs dels imports de les quanties bàsiques*

1. A l'efecte de determinar l'ajuda que es rebrà i tenint en compte el criteri arreplegat en l'article 18.2, es calcularà l'import mitjà percebut per animal (valor de la unitat perduda, del qual es va beneficiar la persona titular de l'explotació), que serà el valor resultant de dividir les quantitats totals percebudes en concepte d'indemnitzacions pel sacrifici obligatori d'animals, els imports de les canals en l'escorxador o en la comercialització dels animals, i els imports de l'assegurança ramadera (este últim, si és el cas), entre el nombre total d'animals sacrificats considerats per a l'ajuda.

2. Es durà a terme el pagament complet de la quantia bàsica assenyalada en l'article 18.1, sempre que la diferència o resta entre el preu de compra de l'animal i el mencionat import mitjà per animal sacrificat siga un valor positiu igual o superior a esta quantia bàsica. En cas que el resultat de la referida diferència siga un valor positiu inferior a la quantia bàsica, es pagarà com a quantia de l'ajuda este import inferior. Si el resultat de la diferència és un valor negatiu, no hi haurà ajuda per a l'animal comprat de què es tracte (el valor de la unitat sacrificada és major que el preu de compra de l'animal reposat).

3. Una vegada fets els càlculs d'estes quanties, i per a una mateixa sol·licitud d'ajuda a la reposició presentada per a diversos animals comprats, podria haver-hi animals que perceben l'ajuda (valor positiu) i altres que no (valor negatiu de l'import), si és el cas.

4. Tenint en compte els imports establits, l'import total de les quanties bàsiques arribarà fins a un màxim de 30.000 euros per persona beneficiària en els casos de buit sanitari de la subexplotació, i fins a un màxim de 12.000 euros per persona beneficiària en els casos en què no es realitzara el buit sanitari.

*Article 20. Nombre d'animals amb dret a les ajudes*

El nombre de animals objecte de les ajudes a la reposició no podrà ser superior, en cap cas, al nombre total d'animals sacrificats estimats segons el criteri de l'article 18.2, que estigueren assignats a eixa subexplotació en la base de dades oficial de la conselleria competent en sanitat animal, i que patiren el sacrifici obligatori/eutanàsia o moriren per malaltia sotmesa a un programa o actuació sanitària oficial de vigilància, control o erradicació.

DISPOSICIONS ADDICIONALS

*Primera. Normativa d'aplicació*

En tots els aspectes no regulats en esta orde, se'ls aplicarà el que es disposa en les lleis següents: la Llei 38/2003, de 17 de novembre, general de subvencions; la Llei 39/2015, d'1 d'octubre, del procediment administratiu comú de les administracions públiques, i la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.

*Segona. Subjecció als articles 107 i 108 del TFUE*

1. La línia d'ajudes d'Estat establida en esta orde s'ajusta al que es disposa en el Reglament (UE) 2022/2472 de la Comissió, de 14 de desembre de 2022, pel qual es declaren determinades categories d'ajuda en els sectors agrícola i forestal i en zones rurals compatibles amb el mercat interior en aplicació dels articles 107 i 108 del Tractat de Funcionament de la Unió Europea. En concret, el principal objectiu d'esta línia d'ajudes és compensar les pimes per les pèrdues que els van causar les malalties animals, tal com informa l'article 26 d'este Reglament (UE) 2022/2472 de la Comissió, de 14 de desembre de 2022.

2. Este règim d'ajudes estatals va ser comunicat a la Comissió Europea.

3. La tramitació i el pagament d'estes ajudes quedarà, en tot cas, condicionat al fet que els òrgans competents de la Unió Europea no hi formulen objeccions, i a les possibles observacions i modificacions derivades de tals pronunciaments.

*Tercera. Base de dades nacional de subvencions*

De conformitat amb el que es preveu en els articles 17.3.b) i 20.8.a) de la Llei 38/2003, de 17 de novembre, general de subvencions, es transmetrà a la base de dades nacional de subvencions la informació requerida per esta, el text de la convocatòria per a la seua publicació en l’esmentada base i el seu extracte en el *Diari Oficial de la Generalitat Valenciana*.

*Quarta. Clàusula de no-incidència pressupostària*

L'aprovació d'estes bases no implica, per si mateixa, obligacions econòmiques directes en els pressupostos de la Generalitat, sense perjuí de les possibles convocatòries que puguen efectuar-se, d'acord amb la consignació pressupostària que s'establisca en el corresponent exercici.

*Quinta. No incorporació de clàusules de responsabilitat social*

L'objecte de les ajudes a concedir per la present orde no comporta responsabilitats de caràcter social, de transparència, ètiques o mediambientals, per la qual cosa no s'hi inclouen estos criteris, de conformitat amb el que es preveu en l'article 19 del Decret 118/2022, de 5 d'agost, del Consell, pel qual es regula la inclusió de clàusules de responsabilitat social en la contractació pública i en les convocatòries d'ajudes i subvencions.

*Sexta. Manuals de procediment*

La gestió administrativa d'estes bases reguladores d'ajudes es durà a terme pels diferents òrgans administratius implicats i concorde al que s'establix per la direcció competent en matèria de sanitat animal en els manuals de procediment.

DISPOSICIONS FINALS

*Primera. Habilitació normativa*

Es faculta la persona titular de la Direcció General de Producció Agrícola i Ramadera, per a dictar les instruccions necessàries per a l'aplicació i el compliment d'esta orde.

*Segona. Entrada en vigor*

Esta orde entrarà en vigor l'endemà de la seua publicació en el *Diari Oficial de la Generalitat Valenciana*.

  

València, 28 de novembre de 2024

Miguel Barrachina Ros

Conseller d'Agricultura, Aigua, Ramaderia i Pesca


Còpia Permalink ELI